ITD-STECคว้างานลุ้นกำไรโต
หุ้นรับเหมาก่อสร้างพุ่งสวนตลาด ITD คว้างานสายสีม่วง STEC พุ่งรับงานในมือ 9 เดือน เกินเป้า
9 ต.ค. 2555

หุ้นรับเหมาก่อสร้างพุ่งสวนตลาด ITD คว้างานสายสีม่วง STEC พุ่งรับงานในมือ 9 เดือน เกินเป้า
นางนิจพร จรณะจิตต์ กรรมการ รองประธานบริหารอาวุโส บริษัท อิตาเลียนไทย ดีเวล๊อปเมนต์ (ITD) เปิดเผยว่า บริษัทได้รับงานรถไฟฟ้าสายสีม่วงสัญญาที่ 6 ซึ่งเป็นส่วนของการออกแบบและวางระบบรางในช่วงบางใหญ่บางซื่อ ซึ่งเซ็นสัญญากับการไฟฟ้าขนส่งมวลชนไปแล้ว ซึ่งงานดังกล่าวมีมูลค่างาน 3,585 ล้านบาท
นักวิเคราะห์ บริษัทหลักทรัพย์ (บล.) เกียรตินาคิน แนะเก็งกำไรหุ้น ITD ให้ราคาเหมาะสมที่ 4.28 บาท มองว่างานที่รับเพิ่มมา ทำให้งานในมือของบริษัทเพิ่มเป็น 1.3 แสนล้านบาท จากเดิม 1.28 แสนล้านบาท และคาดว่า ITD ยังคงได้รับงานก่อสร้างอย่างต่อเนื่อง รวมถึงรถไฟฟ้าสายสีแดง สัญญาที่ 2 ใช้ราคาเสนอที่ 2.4 หมื่นล้านบาท ที่ยังไม่ต่อรองราคา ซึ่งคาดว่าการเซ็นสัญญาจะเกิดขึ้นอย่างเร็วปลายปีนี้
“ผลงานงวดไตรมาส 3 ITD อาจพลิกกลับมาเป็นบวกได้จากงวดครึ่งปีแรกที่ขาดทุนอยู่ 259 ล้านบาท หากไม่มีการตั้งสำรองหนี้”
ราคาหุ้น ITD ปิด 3.78 บาท ลดลง 0.4 บาท 
บริษัท ซิโน-ไทย เอ็นจีเนียริ่งแอนด์คอนสตรัคชั่น (STEC) มีแรงซื้อเข้ามาอย่างหนาแน่น โดยหุ้นปิด 21 บาท เพิ่ม 1.10 บาท หรือ 5.53% 
บล.ทรีนีตี้ กล่าวว่า ผลประกอบการของ STEC ในปีนี้และปีหน้าจะทำสถิติสูงสุดต่อเนื่อง หลังงวด 9 เดือน บริษัทมีงานใหม่ในมือเกินกว่าเป้าหมายที่วางไว้ หรืองวด 9 เดือนแรก STEC ได้งานใหม่ 2.6 หมื่นล้านบาท สูงกว่าที่บริษัทตั้งไว้ที่ 2 หมื่นล้านบาท ส่งผลให้งานในมือสูงถึง 6.5 หมื่นล้านบาท รองรับยอดขายได้ถึง 3-4 ปี และเป็นงานที่มีคุณภาพและกำไรดี และการที่รัฐลงทุนโครงสร้างพื้นฐานกว่า 2.27 ล้านล้านบาท จะหนุนผลประกอบการในอนาคตโดดเด่นต่อเนื่อง จึงปรับเพิ่มราคาเป้าหมายปี 2556 เป็น 22.50 บาท และแนะนำซื้อ